I en tv-debat i november 2001 tog Enhedslistens Frank Aaen en Coca-cola-flaske frem og spurgte, hvorfor den globale læskedrikproducent ikke betalte skat i Danmark.

Kort efter søsatte partiet en kampagne mod flere hundrede selskaber, der ikke betalte selskabskat til kongeriet.

I dag, 13 år senere, glæder Frank Aaen sig over, hvordan partiets mangeårige kamp mod multinationale selskabers skatteplanlægning nu for alvor har fået politiske vinger. I sidste uge tilsluttede et massivt politisk flertal sig ønsket om at bekæmpe den såkaldte Luxembourgfinte, hvor selskaber minimerer skattebetalingen ved at skubbe profit gennem proformaselskaber i andre EU-lande. I dag melder regeringen så ud, at den udvider de åbne skattelister, så man vil kunne se virksomheders betaling af selskabsskat i – med tiden – fem år.